Suurbritannia Iseseisvuspartei (UKIP) liider Nigel Farage teatas, et astub parteijuhi kohalt tagasi. “Referendumile eelnenud kampaania ajal ma ütlesin, et tahan oma riiki tagasi. Täna ütlen ma, et tahan oma elu tagasi,” teatas Farage.
UKIP-i liider lahkus parteijuhi kohalt juba eelmisel aastal pärast valimisi, kuid otsustas siis jätkata. “Seekord on mul tõsi taga, ma ei tule enam tagasi,” kinnitas 52-aastane Farage, kellest sai Iseseisvuspartei juht 2006. aastal.
Enda sõnul kavatseb Farage jätkata Euroopa Parlamendi saadikuna senikaua, kuni Ühendkuningriik liidust ametlikult lahkub.
“Ma tulin sellesse võitlusse ärivaldkonnast, sest ma tahtsin, et me oleksime ennast ise valitsev riik. Ma ei tahtnud saada karjääripoliitikuks,” selgitas Farage, lubades siiski “kullipilguga” jälgida, kuidas Brexiti protsess edeneb.
Farage avaldas lootust, et UKIP-i parimad päevad on veel ees.